“البورجوازية” للي بلانا بيها الله في هاذ البلاد مسكينة خارج التاريخ وخارج العصر... قريت في ”كود” أن السيد كريم التازي ماحضرش لندوة العدل والإحسان حول “المصالحة ما المصالحة” مابين التيارات السياسية للي مضادة معا الدولة...وأن السبب هي: “ترتيبات جديدة دخلها الملياردير البيضاوي في العلاقة مع “المخزن” عنوانها العريض هو “المصالحة والتطبيع والتوجه نحو مستقبل يصبح فيه الصراع بين الطرفين جزءا من الماضي”....وهاذ انطلاقا من واحد “كو دالتيليفون” نهار الجمعة الفايتة دووز لسي محمد حصاد وزير الداخلية، من بعد مافشل أنه يتلاقى معا “فؤاد عالي الهمة” !! بحال إيلى فؤاد عالي الهمة، للي هو مستشار سيدنا الآن، هو للي كايطييح الشتا والرعد والبرق في البلاد، وبحال إيلى البلاد مافيها مؤسسات، ما فيها وزارات، مافيها محاكم إدارية، مافيها والو...يعني بحال إيلى البلاد “جمهورية من جمهوريات البانان”...جوج دالأسئلة هنا لابد من وضعها: 1- علاش هاذ الشي كولو، وعلاش سي التازي عييط في التيلفون لمحمد حصاد وزير الداخلية؟ كًال ليك آسيدي :” لتدارس حالة البلوكاج التي عرفتها العديد من مشاريعه الاقتصادية منذ أن قرر الخروج، قبل خمس سنوات، الى الشارع لدعم حركة 20 فبراير المطالبة ب”الملكية البرلمانية ورحيل الفساد والاستبداد” ! مزيان، غادي نرجع لهاذ النقطة... 2- وعلاش زعما سي التازي طييح كواريه “وبغا يتصالح؟”...كًال ليك حينت هاذ “البلوكاج” السبب ديالو هو واحد “الفندق كبير في الدار البيضاء” موققفو ليه “المخزن”، ولأن خوتو ضارو فيه لأنهم شركاء ديالو في الثروة للي خلاها ليهوم الوالد ديالهوم الله يرحمو...وهوما رافضين أن خوهوم يدخخل المصالح ديال العائلة في “الصراع ديالو معا المخزن”... بالرب للي خلق الدنيا والدين، إيلى مللي قريت هاذ “الخبر”، وللي في الحقيقة هو “بيان للرأي العام”، واخا ماتسمماش “بيان” بالعلالي، إيلى حشمت حتى حشم الزغب الشايب للي في كًندايتي... سولت راسي واش حنا في القرن 21 ولا في القرن 19 المغربي وما قبله؟ سولت راسي، إيلى كان هاذ الشي صحيح، واش سي التازي ووزير الداخلية سي حصاد خارجين التاريخ، ولا أنا للي خارج التاريخ؟ واش البلاد ما فيهاش مؤسسات وما فيهاش مساطر إدارية؟ كًال ليك بللي الوالي والعمال ديال “كازا بلانكا” ماكايرردوش على السي التازي في التيلفون...واخا آسيدي نفتارضوها كاينة... ولكن آخويا إيلى مارددوش عليك في التيلفون، سير برجليك، ودفع الباب وادخل، ونوضها صباط مادام نتا مواطن واكاتخللص ضرائبك، وحررك دعاوى أمام المحاكم الإدارية، وتلقاني في جنبك آخويا...أما تكًول ليا كايرفضو يجاوبوني في التيلفون ومبلوكين ليا المشاريع ديالي لاحققاش “خرجت في 20 فبراير وأنا من اليسار ديال بالصح”، نكًول ليك :”سير تخرى”...واش الذيب غير حاسس بحزاق النعجة؟ واش نتا دولة باش تدخل في مفاوضات معا دولة، وتستعمل الديبلوماسية وتعييط في التيلفونات لترتيب مواعيد “سياسية” لحل البلوكاج ديال مشاريعك، إيلى كان هناك “بلوكاج” من الأصل؟ هاذ الشي حشومة ومايديروش راجل حداثي ويساري، وإلا فأنا كانعتابرك من الرعاع للي باقين ماعارفينش ريوسهوم عايشين في القرن 21... ثم، آشنو هيا زعما مانتلاقاش في ندوة “المصالحة” معا العدل والإحسان باش نورري للدولة بللي ماكانقللقهاش؟؟؟ آش هاذ التصرف آ الأخ؟ مال العدل والإحسان؟ جايين من المريخ ولا من البوليزاريو؟؟ راه مغاربة كايضربو سياسيا على جططهوم وهاذاك من حققهوم، سواء كنتي متافق معاهوم ولا “أووهو”... ناري مميمتي راه غادي نموت بالفقصة مللي كانسمع بللي بحال هاذ المخلوق حداثي، ويساري، وبورجوازي...الله ينعلها بورجوازية إيلى كانت هيا هاذي...البورجوازية آ معللم راها ديما كانت راعية للثورة السياسية وخاصة للثورة القانونية من 1789 يا بكًرون...ولكن سير على الله...بيزووو “شير كاماراد”... 
بورجوازية كريم التازي: ناري يا مميمتي غادي نموت بالفقصة مللي كانسمع بللي بحال هاذ المخلوق حداثي، ويساري، وبورجوازي ويدير هاد الشي